РЕГЛАМЕНТ (ЕС) № 1368/2014 НА КОМИСИЯТА
от 17 декември 2014 година
за изменение на Регламент (ЕО) № 987/2009 на Европейския парламент и на Съвета за установяване процедурата за прилагане на Регламент (ЕО) № 883/2004 за координация на системите за социална сигурност и на Регламент (ЕС) № 1372/2013 на Комисията за изменение на Регламент (ЕО) № 883/2004 на Европейския парламент и на Съвета за координация на системите за социална сигурност и Регламент (ЕО) № 987/2009 на Европейския парламент и на Съвета за установяване процедурата за прилагане на Регламент (ЕО) № 883/2004
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 48 от него,
като взе предвид Регламент (ЕО) № 883/2004 г. на Европейския парламент и на Съвета от 29 април 2004 г. за координация на системите за социална сигурност (1), и по-специално член 72, буква е) от него,
като взе предвид Регламент (ЕО) № 987/2009 на Европейския парламент и на Съвета от 16 септември 2009 г. за установяване процедурата за прилагане на Регламент (ЕО) № 883/2004 за координация на системите за социална сигурност (2), и по-специално членове 8, 9 и 92 от него,
като има предвид, че:
(1)
Държавите членки отправиха до Административната комисия за координация на системите за социална сигурност искане за промени в приложение 1 към Регламент (ЕО) № 987/2009, който следва да бъде изменен, за да може приложението да бъде актуализирано съобразно измененията в националното законодателство.
(2)
В приложение 1 към Регламент (ЕО) № 987/2009 се предоставя обобщена информация относно разпоредбите за прилагане на двустранните споразумения между държавите членки, които продължават да са в сила съгласно член 8, параграф 1 от посочения регламент или които са сключени и са изброени в приложението съгласно член 8, параграф 2 и член 9, параграф 2 от същия регламент.
(3)
В съответствие с член 72, буква е) от Регламент (ЕО) № 883/2004 Административната комисия за координация на системите на социална сигурност отправи до Комисията предложения относно поисканите изменения.
(4)
Комисията изрази съгласие предложенията за технически изменения да бъдат включени в приложение 1 към Регламент (ЕО) № 987/2009.
(5)
С член 1, параграф 2 от Регламент (ЕС) № 1372/2013 (3) погрешно се изменя приложение XI към Регламент (ЕО) № 883/2004. Следователно посочената разпоредба следва да бъде заличена. От съображения за правна яснота заличаването на член 1, параграф 2 от Регламент (ЕС) № 1372/2013 следва да се прилага с обратна сила, считано от 1 януари 2014 г.
(6)
Поради това Регламент (ЕО) № 987/2009 и Регламент (ЕС) № 1372/2013 следва да бъдат съответно изменени.
ПРИЕ НАСТОЯЩИЯ РЕГЛАМЕНТ:
Член 1
(1)
Приложение 1 се изменя, както следва:
a)
Позицията „ДАНИЯ - ИТАЛИЯ“ се заличава.
(2)
В позицията „ФРАНЦИЯ - ЛЮКСЕМБУРГ“ буква б) се заменя със следното:
„б)
Размяната на писма от 17 юли и 20 септември 1995 г. относно условията за уреждане на взаимни искания в съответствие с членове 93, 95 и 96 от Регламент (ЕИО) № 574/72 и размяната на писма от 10 юли и 30 август 2013 г.“
.
Член 2
В член 1 от Регламент (ЕС) № 1372/2013 параграф 2 се заличава.
Член 3
Настоящият регламент влиза в сила на двадесетия ден след деня на неговото публикуване.
Той се прилага от 1 януари 2015 г., с изключение на член 2, който се прилага от 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 декември 2014 година.